b'\n_START_ARTICLE_\nKurt G\xc3\xb6del\n_START_SECTION_\nBiografie\n_START_PARAGRAPH_\nS-a n\xc4\x83scut \xc3\xaen Austro-Ungaria, \xc3\xaentr-o familie de etnie german\xc4\x83._NEWLINE_Tat\xc4\x83l s\xc4\x83u, proprietar al unei fabrici de textile era catolic, iar mama protestant\xc4\x83._NEWLINE_Copilul a fost botezat \xc3\xaen religia mamei sale, iar la v\xc3\xa2rsta de 12 ani, dup\xc4\x83 pr\xc4\x83bu\xc8\x99irea imperiului, devine cet\xc4\x83\xc8\x9bean cehoslovac, dar la 23 de ani solicit\xc4\x83 cet\xc4\x83\xc8\x9benia austriac\xc4\x83._NEWLINE_\xc3\x8en 1938, c\xc3\xa2nd Germania nazist\xc4\x83 a anexat Austria, G\xc3\xb6del devine cet\xc4\x83\xc8\x9bean german._NEWLINE_\xc3\x8enc\xc4\x83 din tinere\xc8\x9be s-a dovedit avid pentru cunoa\xc8\x99tere \xc8\x99i, cu toate c\xc4\x83 era pasionat pentru limbi str\xc4\x83ine, la 18 ani intr\xc4\x83 la Universitatea din Viena, unde studiaz\xc4\x83 matematica \xc8\x99i filozofia._NEWLINE_Particip\xc3\xa2nd la un seminar al lui Moritz Schlick, unde se studia Introduction to Mathematical Philosophy a lui Bertrand Russell, devine interesat de logica matematic\xc4\x83._NEWLINE_Ulterior, avea s\xc4\x83 declare c\xc4\x83 acest domeniu este \xe2\x80\x9eo \xc8\x99tiin\xc8\x9b\xc4\x83 deasupra tuturor, care con\xc8\x9bine ideile \xc8\x99i principiile care stau la baza tuturor \xc8\x99tiin\xc8\x9belor\xe2\x80\x9d.\n_START_SECTION_\nActivitate \xc8\x99tiin\xc8\x9bific\xc4\x83\n_START_PARAGRAPH_\nG\xc3\xb6del are cercet\xc4\x83ri fundamentale \xc3\xaen matematic\xc4\x83 \xc8\x99i logic\xc4\x83: teorema completitudinii calculului cu predicate, metoda aritmetiz\xc4\x83rii meta-matematicii, teorema incompletitudinii sistemelor formale, teorema imposibilit\xc4\x83\xc8\x9bii demonstr\xc4\x83rii necontradic\xc8\x9biei sistemelor formale cu mijloacele sistemului \xc3\xaensu\xc8\x99i, prima defini\xc8\x9bie a func\xc8\x9biei recursive generale._NEWLINE_Aceste teoreme au fost inspirate din opera logic\xc4\x83 a lui Leibniz \xc8\x99i au ar\xc4\x83tat c\xc4\x83 rolul formaliz\xc4\x83rii matematice introduse de David Hilbert este de nerealizat._NEWLINE_Prima teorem\xc4\x83 are \xc3\xaensemn\xc4\x83tate logic\xc4\x83 \xc8\x99i con\xc8\x9bine importante implica\xc8\x9bii de ordin filozofic, fiindc\xc4\x83 arat\xc4\x83 imposibilitatea unei formaliz\xc4\x83ri complete a g\xc3\xa2ndirii umane._NEWLINE_A stabilit c\xc4\x83 \xc3\xaen orice sistem deductiv, destul de implicat pentru a include ra\xc8\x9bionamente aritmetice, exist\xc4\x83 teoreme matematice care pot fi nerezolvabile \xc3\xaen cadrul sistemului (nu pot fi nici demonstrate, nici infirmate)._NEWLINE_Teoremele de incompletitudine ale lui G\xc3\xb6del pun eviden\xc8\x9b\xc4\x83 caracterul deschis al cunoa\xc8\x99terii matematice. \xc3\x8en prima perioad\xc4\x83 a activit\xc4\x83\xc8\x9bii sale, G\xc3\xb6del a f\xc4\x83cut parte din Cercul de la Viena. Mai t\xc3\xa2rziu a criticat subiectivismul lui Russell \xc8\x99i al altora \xc3\xaen problemele filosofice ale logicii moderne._NEWLINE_G\xc3\xb6del a studiat \xc8\x99i algebra logicii a lui Boole._NEWLINE_A demonstrat c\xc4\x83 ipoteza con\xc8\x9binutului nu vine \xc3\xaen contradic\xc8\x9bie cu sistemul de axiome ale teoriei mul\xc8\x9bimilor, dac\xc4\x83 acest sistem nu este contradictoriu \xc3\xaen sine._NEWLINE_Ocup\xc3\xa2ndu-se \xc3\xaen mod special cu dezvoltarea logicii matematice, a demonstrat c\xc4\x83 necontradic\xc8\x9bia unui formalism care include logica obi\xc8\x99nuit\xc4\x83 \xc8\x99i aritmetica nu poate fi realizat cu simple instrumente care se men\xc8\x9bin \xc3\xaen cadrul formalismului \xc3\xaensu\xc8\x99i._NEWLINE_Deci \xc3\xaen demonstrarea necontradic\xc8\x9biei aritmeticii trebuie s\xc4\x83 intervin\xc4\x83 considera\xc8\x9bii care s\xc4\x83 dep\xc4\x83\xc8\x99easc\xc4\x83 cadrul strict finit \xc3\xaen sens clasic._NEWLINE_G\xc3\xb6del s-a ocupat \xc8\x99i cu teoria modelelor._NEWLINE_Este unul din subiectele best-seller-ului \xe2\x80\x9eG\xc3\xb6del, Escher, Bach\xe2\x80\x9d (1979), pentru care lui Douglas Hofstadter i s-a acordat Premiul Pulitzer._NEWLINE_Cu problemele abordate de G\xc3\xb6del s-a ocupat \xc8\x99i matematicianul rom\xc3\xa2n C. Constantinescu \xc3\xaen memoriul Semnifica\xc8\x9bia rezultatelor lui G\xc3\xb6del pentru teoria sistemelor formale, lucrare ap\xc4\x83rut\xc4\x83 \xc3\xaen Cercet\xc4\x83ri Filosofice nr. 2/1963.'